እንዲያም ሆኖ አብዱል ዋሂብ አንዳንዴ ወደ አዉሮጳ ወጣ እያለ በአንዳንድ መድረኮች ላይ ሙዚቃዉን በማሳየት ትንሽ ገንዘብ በማግኘቱ ደስተኛ እንደሆነ ይገልጻል። ባላፎ የተሰኘን በምዕራብ አፍሪቃ የሚገኝ ባህላዊ የሙዚቃ መሳርያን የሚጫወተዉ ሌላዉ የማሊ ተወላጅ እና እዚህ በጀርመን የበርሊን ከተማ ነዋሪዉ፣ አልያ ኪታ ከማሊ ታዋቂ ሙዘቀኞች ጋር በዓለም ዙርያ በሚገኙ የሙዚቃ መድረኮች እየተዘዋወረ የማሊ ባህላዊ የሙዚቃ መሳርያን ይጫወታል። በቅርቡ የትዉልድ ሀገሩን ገብኝቶ በሀገሩ የኪነ-ጥበብ እድገት ሂደት መገታትን ተመልክቶ፤ የነገሩን አስፈሪነት እንዲህ ነዉ የገለጸዉ።«በሰርግ ላይ በባህላዊ የማህበረሰብ ስብስብ ላይ ሙዚቃን ይጫወቱ የነበሩት ጓደኞቼ ነገር ሁሉ ከባድ ነዉ የሆነባቸዉ። ባህላዊ ሙዚቃን የሚጫወት ከያኒ ሁሉ የሙዚቃ መሳርያዉን ከመኖርያ ቤቱ ዉጭ ሌላ ቦታ ይዞ አይሄድም። ምንም አይነት የመድረክ ላይ የሙዚቃ ድግስ፤ በቡና ቤትም ሆነ በክለቦች ዉስጥ አይደረግም። ሙዚቀኞች ሁሉ የሰነቁትን ተስፋ በማሟጠጣቸዉ በጃቸዉ ላይ ያለዉን ባህላዊ የሙዚቃ መሳርያ መሸጥ ጀምረዋል» ሙዚቃ ይላል አልያ በመቀጠል። ሙዚቃ ጸጥታን እና ጥበቃን ያዉቃል። ግን ለፀጥታ ጥበቃ ተብሎ ሙዚቃን በጋራ መጫወት መከልከሉን እንዲህ ይቃወማል። «ሙዚቃ ሰዎችን በማግባት ያስተሳስራል። አጥፍቶ ጠፊ ታጣቂዎች የሙዚቃ ድግስን ለማየት የተሰበሰቡ ሰዎች መካከል ገብተዉ ራሳቸዉን እና ህዝብን ይጨርሳሉ ተብሎ ተፈርቶ ነዉ። ብዙ ሰዎች ግን፤ ለምን ሙዚቃን እና ለሙዚቃ ድግስ መሰብሰብን መከልከሉ አልገባቸዉም። በጣም ያሳዝናል፤ ብዙዎችን አላስደሰተም፤ ይህ የሆነዉ ግን ፤ ለጸጥታ ጥበቃዉ ነዉ»
